Lykaon
Lykaon er i græsk mytologi Arkadiens første konge, far til Kallisto. Lykaon indstiftede festen for Zeus Lykaios (af nogle religionshistorikere tolket som rest af en førgræsk ulvekult); Lykaon forbrød sig imidlertid, da han under et af Zeus' jordiske besøg serverede et ofret barn for guden. Som straf blev Lykaon forvandlet til en ulv. Forestillingen om fortsatte menneskeofringer på bjerget Lykaion i Arkadien var vidt udbredt. Platon omtaler dem som kendsgerning, men moderne arkæologiske undersøgelser af knoglematerialet fra offerpladsen har udelukkende påvist dyreknogler.